**LATVIJAS REPUBLIKAS 12.SAEIMAS**

**Parlamentārās izmeklēšanas komisijas par valsts nozagšanas pazīmēm un pirmstiesas izmeklēšanas kvalitāti kriminālprocesā Nr.16870000911**

**sēdes**

**PROTOKOLS Nr.4**

2017.gada 22.augustā

Rīgā, Brīvības ielā 104, k-2, Korupcijas novēršanas un apkarošanas biroja konferenču zālē.

Sēde sākas plkst. 10.00, beidzas 11.40

Sēdi vada komisijas priekšsēdētāja **Inguna Sudraba**

Protokolē tehniskais sekretārs **Pauls Zeņķis**

Piedalās:

Komisijas sekretārs **Mārtiņš Šics**;

Komisijas locekļi:

**Ritvars Jansons;**

**Andrejs Judins;**

**Ainārs Mežulis;**

**Igors Pimenovs.**

Korupcijas novēršanas un apkarošanas biroja priekšnieks **Jēkabs Straume**.

Korupcijas novēršanas un apkarošanas biroja priekšnieka vietnieks **Jānis Roze.**

Korupcijas novēršanas un apkarošanas biroja Izmeklēšanas nodaļas vadītāja **Ilze Kivleniece.**

Korupcijas novēršanas un apkarošanas biroja analītiskās nodaļas vadītāja **Jeļena Rutkovska**

IEROBEŽOTAS PIEEJAMIBAS INFORMĀCIJA 2-14.LP

**I.Sudraba** slēdz sēdes slēgto daļu un pāriet pie nākamās sēdes dienas kārtības jautājumiem. Piedāvā nākamajā sēdē uzklausīt īpaši pilnvarotos prokurorus, kas sankcionēja operatīvās darbības.

**A.Judins** norāda, ka viņa ieskatā īpaši pilnvarotos prokurorus vajadzētu aicināt vēlāk, kad visiem komisijas locekļiem būs saņemtas pielaides valsts noslēpumam, jo pretējā gadījumā tāpat nebūs iespējams iegūt pilnvērtīgu informāciju par operatīvas izstrādes lietu.

**I.Sudraba** norāda, ka uz 29.augusta sēdi Judina kungam uzdots sniegt prezentāciju par to kādi kriminālprocesā Nr.16870000911 ietvertie noziedzīgie nodarījumi veido jēdzienu “valsts nozagšana” un vaicā vai šo jautājumu var iekļaut nākamās sēdes dienas kārtībā un vai nākamās sēdes dienas kārtībā var iekļaut jautājumu arī par KNAB darbinieku atalgojumu.

**A.Judins** apstiprina, ka uz nākamo sēde sagatavos prezentāciju un piekrīt ari ierosinājumam nākamajā sēdē skatīt KNAB darbinieku atalgojumu. Ierosina Jutu Strīķi uz komisijas sēdi aicināt pēc tam, kad visi komisijas locekļi būs saņēmuši pielaidi darbam ar valsts noslēpumu, jo tad būs iespējams uzdot konkrētākus jautājumus.

**I.Pimenovs** norāda: “Es visnotaļ atbalstu šo pavirzījumu par iespējamo darba samaksas palielinājumu KNAB darbiniekiem. Par to nav šaubu. Tas ir jāizdara. Bet es gan negribētu, lai mūsu cienījamās komisijas darbība novirzītos malā un mēs koncentrētos uz tiem jautājumiem, kuri īstenībā nav saistīti ar mūsu komisijas galveno uzdevumu, kas ir nostiprināts komisijas nosaukumā “valsts nozagšana un izmeklēšanas kvalitāte kriminālprocesā”. Bet es gribētu pasvītrot valsts nozagšanu. Jautājumi, kas bija šeit uzdoti, – tas ir tikai darba sākums. Es domāju, ka mēs to arī turpināsim.”

**A.Mežulis** norāda, ka piekrīt, ka Strīķes kundzi vajadzētu uzaicināt pēc tam, kad visi komisijas locekļi būs saņēmuši pielaidi valsts noslēpumam un darbam ar operatīvo lietu, lai varētu uzdot konkrētus jautājumus un atkal nesanāktu tikai tāda parunāšanās.

**A.Judins** piekrīt Mežuļa kunga viedoklim, jo uzskata, ka ļoti būtiski ir iepazīties ar visiem materiāliem, lai varētu uzdot konkrētus jautājumus un vērtēt atbildes.

**R.Jansons** norāda uz bažām, ka pielaidi dažs labs nesagaidīs arī trīs mēnešu laikā. Nav pārliecināts, ka divu mēnešu laikā visi saņems pielaidi. Parasti tas process ilgst divus trīs mēnešus. Un komisijas laiks ir četri mēneši.

**I.Sudraba** piedāvā nākamajā sēdē koncentrēties uz valsts nozagšanas jēdziena izpratni un norāda, ka tas ir ļoti būtisks jautājums, jo norādīts kā viens no komisijas uzdevumiem. Attiecībā uz atalgojuma jautājumiem piedāvā nākamās nedēļas sēdē pieaicināt Valsts kancelejas pārstāvjus viedokļa sniegšanai.

**M.Šics** ierosina pieaicināt speciālistus no akadēmiskās vides.

**I.Sudraba** norāda, ka tieši vēlējusies šo ierosināt un piedāvā nosūtīt uzaicinājuma vēstuli Latvijas Juristu biedrībai, lai tā no sava vidus nozīmē attiecīgos ekspertus. Norāda, ka VID vēl nav sniedzis atbildi uz pagājušajā nedēļā iesniegtu pieprasījumu un slēdz sēdi.

**Komisijas locekļi vienojas:**

1. Nākamo komisijas sēdi rīkot 29.augustā.
2. 29.augusta sēdi veltīt Andreja Judina prezentācijai par to kādi kriminālprocesā Nr.16870000911 ietvertie noziedzīgie nodarījumi veido jēdzienu “valsts nozagšana” un KNAB darbinieku atalgojuma modeļa pilnveidošanai.
3. Nosūtīt komisijas vārdā lūgumu Latvijas Juristu biedrībai no sava vidus izvirzīt ekspertus dalībai komisijas sēdē.

Komisijas priekšsēdētāja Inguna Sudraba

Komisijas sekretārs Mārtiņš Šics